Fire ugers varetægtsfængsling sigte for blandt andet to gaderøverier i Aalborg. Den besked fik to drenge på henholdsvis 15 og 17 år tirsdag eftermiddag. Nordjyllands Politi fik meldingen om røverierne allerede mandag aften. Anmeldelsen gik på, at to mænd med kniv havde truet en yngre person til at udlevere en niketaske med flere værdier i. Og de to drenge var slet ikke færdige efter det første røveri. Klokken 20 kom nemlig endnu en anmeldelse om gaderøveri. Denne gang på Grønnegade i Vejgaard. - De er fortsat til Vejgaard. Her har de truet to unge mennesker med kniv, så de har fået udleveret to Iphones og en pung med kontanter, siger Bruno Brix, vagtchef ved Nordjyllands Politi. Senere mandag aften fik politiet endnu en anmeldelse om røveri med kniv. Denne gang har de to drenge forsøgt at tvinge en kvinde ud af sin bil. Med kniv har de forsøgt at stjæle bilen, men kvinden undslap ved at gasse op og køre væk. Denne episode skete på parkeringspladsen ved City Syd, oplyser Nordjyllands Politi. Ifølge politiets oplysninger var alle de forurettede på nær kvinden i bilen mindreårige. Politiet oplyser endvidere, at nogle af ofrene kendte gerningsmændene i forvejen.

Referat:
To drenge er blevet varetægtsfængslet fire uger for røveri på åben gade.